Mishal al-Ahmad al-Jaber al-Sabah

**Mishal al-Ahmad al-Jaber al-Sabah** (født 1940) har vært emir av Kuwait siden 16. desember 2023. Mishal har tidligere for det meste arbeidet i Kuwaits sikkerhets- og etterretningstjeneste. Før han ble emir var han den eldste kronprins i verden i en alder av 83 år.

## Biografi
Mishal er født 27. september 1940 som sønn av Ahmad al-Jaber al-Sabah som var den tiende hersker i Emiratet Kuwait (regjerte 1921-1950). Mishal var hans syvende sønn og er en yngre halvbror av tre tidligere emirer; Jaber al-Ahmad al-Jaber al-Sabah (1977–2006), Sabah al-Ahmad al-Jaber al-Sabah (2006–2020) og Nawaf al-Ahmad al-Jaber al-Sabah (2020–2023).

Mishal gikk på Al Mubarakiya School i Kuwait, før han flyttet til Storbritannia og studerte ved Hendon Police College hvor han tok eksamen i  1960. Etter eksamen ved Hendon begynte han å arbeide i innenriksdepartementet i Kuwait (MOI). Fra 1967 til 1980 var han leder for MOIs sikkerhets- og etterretningstjeneste. I denne perioden omdannet han etterretningstjenesten til Kuwait State Security service, og Mishal var dets første direktør.

Den 13. april 2004 utnevnte daværende emir Jaber al-Ahmad al-Jaber al-Sabah Mishal til nestkommanderende for Kuwaits nasjonalgarde (KNG), en stilling han overtok etter sin eldre bror Nawaf. Nestkommanderende for KNG er en av Kuwaits mektigste posisjoner fordi den øverstkommanderende, Salem Al-Ali Al-Sabah, bare har en symbolsk rolle.

Mishal reformerte KNG-organisasjonen og slo ned på korrupsjon. Under Mishals ledelse ble KNG med i *International Association of Gendarmeries and Police Forces with Military Status* (FIEP) i 2019. I 2020 gikk Mishal av i KNG da han ble nominert til landets kronprins. Kort tid etter at hans halvbror Sabah ble emir i 2006 ble Mishal betraktet som en av topp tre beslutningstakere i den kongelige al-Sabah-familien

Mishal skal angivelig ha takket nei til flere ledende stillinger for å unngå politiske konflikter og bevare gode forhold innad i familien. Da hans halvbror Sabah fikk helseproblemer økte Mishals innflytelse, og han ledsaget Sabah på flere offisielle oppdrag. Han var også med ham til Mayo Clinic i USA for medisinsk behandling.

### Kronprins
Kronprins Nawaf ble emir da hans halvbror Sabah døde den 29. september 2020. Etter kuwaitisk lov hadde da Nawaf ett år på seg for å velge sin kronprins. Allerede etter åtte dager valgte han sin halvbror Mishal til kronprins den 7. oktober. Ved en høytidelighet i Nasjonalforsamlingen dagen etter ble utnevnelsen av Mishal enstemmig godkjent av de 59 parlamentsmedlemmene. Med sine 80 år ble han derved verdens eldste kronprins.

Utnevnelsen av Mishal som en av kongefamiliens eldste medlemmer ble av noen kommentatorer tolket som et tegn på at landets ledere ikke ønsket noen store endringer ved å overføre ledelsen til neste generasjon. Mishal ble valgt på bekostning av andre, kanskje mer kontroversielle kandidater som de tidligere statsministrene Nasser al-Mohammed al-Sabah og Jaber al-Mubarak al-Hamad al-Sabah eller visestatsminister Nasser Sabah al-Ahmad al-Sabah.

Det ble forvantet at Mishal kom til å spille en større rolle enn tidligere kronprinser på grunn av Nawafs høye alder. Mishal møtte eksempelvis USAs visepresident Kamala Harris og drøftet bilateralt samarbeid og Kuwaits rolle i evakueringen fra Afghanistan.

Som svar på den fastlåste politiske krisen i 2023 var det kronprins Mishal, ikke emir Nawaf, som 23. april skrev ut nyvalg til nasjonalforsamlingen og som i en fjernsynstale henviste til loven som ga emiren makt til dette.

Mishal representerte også Kuwait ved flere viktige anledninger, blant annet ved dronnings Elisabeth IIs begravelse i London i 2022 og ved kronprins Hussein bin Abdullah av Jordans bryllup i 2023.

### Kuwaits hersker
Mishal ble emir av Kuwait etter at den tidligere emiren, hans halvbror Nawaf al-Ahmad al-Jaber al-Sabah, døde den 16. desember 2023 etter et månedslangt sykehusopphold.

Den 15. februar 2024 oppløste Mishal Nasjonalforsamlingen på grunn av økende spenninger mellom den nye regjeringen og parlamentarikere, noe som resulterte i en landsomfattende fastlåst politisk situasjon. Tre måneder senere, den 10. mai, oppløste han parlamentet for andre gang og suspenderte enkelte konstitusjonelle lover i en periode på inntil fire år, etter uker med politisk uro etter nyvalget i april.

## Personlig liv
Mishal har to koner: Nuria Sabah Al-Salem Al-Sabah og Munira Badah Al-Mutairi. Han har 12 barn; 5 sønner og 7 døtre. Har er grunnlegger og honorær president i Kuwait Amateur Radio Society. Han har også vært honorær president i Kuwait Aircraft Engineer Pilots Association og i Diwan of Poets.

## Fotnoter

## Referanser